Súradnice: 42°08′50.36″S 24°45′09.24″V﻿ / ﻿42,1473222°S 24,7525667°V﻿ / 42.1473222; 24.7525667

**Lamartinov dom** (bulh. Къща на Ламартин – *Kăšta na Lamartin*), (bulh. Ламартинова къща – *Lamartinova kăšta*), alebo (bulh. Къща „Ламартин" – *Kăšta „Lamartin"*), známy aj ako **Dom Georgiho Mavridiho** (bulh. Къща на Георги Мавриди – *Kăšta na Georgi Mavridi*) je meštiansky dom z obdobia bulharského národného obrodenia, nachádzajúci sa v centrálnej časti mesta Plovdiv v Plovdivskej oblasti v južnom Bulharsku.

Názvy
-----

Budova nesie názov *Lamartinov dom* na počesť francúzskeho spisovateľa Alphonsa de Lamartina, ktorý v nej strávil niekoľko dní.

Lokalita
--------

Lamartinov dom leží v centrálnej časti mesta Plovdiv v hraniciach architektonicko-historickej rezervácie Starý Plovdiv na ulici „Kňaz Ceretelev" (bulh. улица „Княз Церетелев") a zároveň na ulici „Zora" na vysokej plošine vo vrcholovej časti pahorku Džambaz tepe.

Dejiny a súčasnosť
------------------

Dom bol postavený v rokoch 1829 – 1830 pre potreby bohatého plovdivského obchodníka Georgiho Mavridiho. V lete roku 1833 v budove strávil tri dni francúzsky spisovateľ a politik Alphonse de Lamartine počas jeho návratu z ciest po Oriente a budova odvtedy ostala spojená s jeho menom. Samotný Alphonse de Lamartine bol na základe zápiskov, ktoré sa dochovali očarený ako mestom, tak aj samotným domom v ktorom bol ubotovaný (a ktorý v svojich zápiskoch podrobne popísal) a pohostinnosťou správcov domu.

Budova prešla v 20. storočí reštauráciou. V súčasnosti sa v budove nachádza pomerne malá múzejná expozícia *Muzejna sbirka „Alfons dio Lamartin"* (bulh. Музейна сбирка „Алфонс дьо Ламартин", doslova *Múzejná zbierka „Alphonse de Lamartine"*). Expozícia sa nachádza v jednej z miestností a je venovaná životu a tvorbe francúzskeho spisovateľa a politika Alphonsa de Lamartina. Zvyšná časť budovy slúži Zväzu bulharských spisovateľov, ktorý budovu vlastní a využíva ako tvorivú základňu.

Charakteristika
---------------

Lamartinov dom je jedným z raných príkladov typického obrodeneckého symetrického domu. Vďaka svojej mohutnosti je významným objektom v perspektíve celkovo troch ulíc Starého Plovdivu. Meno staviteľa budovy nie je známe. V dôsledku strmého terénu, na ktorom je dom postavený, je časť budovy smerujúca do ulice trojposchodová, ale časť smerujúca do dvora len dvojposchodová a aj základy budovy sú tak dvojstupňové. Tento fakt sa odráža aj na prízemnej časti budovy, ktorá má v dôsledku nepravidelných základov zároveň nesymetrické rozloženie miestností. Vrchné dve poschodia sa už ale vyznačujú klasickým symetrickým štýlom. Vyššie poschodie je vždy arkierovo postavené nad nižším a budova sa tak do výšky rozširuje. Arkiere sú v spodnej časti podopreté zahnutými konzolami. Významným a charakteristickým architektonickým prvkom budovy sú drevené rámy vo fasáde budovy a početné okná s dreveným rámovaním a okenicami. Budova má celkovo tri poschodia. Prízemná časť budovy je vkopaná v zemi a bola pôvodne určená na hospodárske účely. Z prízemia vedia na prvé poschodie dvojité kamenné schodisko, ktoré je zakončené portikom s dvomi drevenými stĺpmi a dvojitým frontónom. Do salónu oválneho tvaru na prvom poschodí sa ďalej vchádza cez malú predsieň. Zo salónu sa ďalšie schodisko rozdvojuje a ako dvojité ďalej vedie na druhé poschodie budovy, kde sa taktiež nachádza salón oválneho tvaru. Nad schodiskom sa na druhom poschodí nachádza vyvýšená plošina. Strop v oblasti salónu sa vyznačuje hodnotnou zložitou umeleckou drevorezbou. Okolo salónu sa v rohových častiach budovy nachádzajú na obidvoch poschodiach štyri miestnosti, medzi ktorými sa vždy nachádzajú malé servisné miestnosti, alebo schodiska vedúce na prízemie budovy. Steny v interiéri budovy sú farebne vymaľované a vyzdobené freskami.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č.221 z roku 1927 ako „národná starožitnosť", štatút kultúrnej pamiatky bol obnovený aj v Štátnom vestníku č. 4 z roku 1995 – ako dôvody ochrany boli pridané aj architektonicko-umelecká ako aj historická hodnota budovy. Názvy budovy ako sú uvedené na zozname kultúrnych pamiatok národného významu sú *Kăšta na Georgi Mavridi* (bulh. Къща на Георги Мавриди, doslova *Dom Georgiho Mavridiho*) a *Kăšta na Lamartin* (bulh. Къща на Ламартин, doslova *Lamartinov dom*).

Zaujímavosť
-----------

* Lamartinov dom patrí k najväčším symetrickým obrodeneckým domom v Plovdive.

Galéria
-------

* Pohľad na budovu z ulice „Zora"Pohľad na budovu z ulice „Zora"
* Pohľad na budovu zo severozápaduPohľad na budovu zo severozápadu
* Pohľad na budovu z juhovýchoduPohľad na budovu z juhovýchodu
* Pohľad na časť východnej fasádyPohľad na časť východnej fasády
* Pohľad na časť západnej fasádyPohľad na časť západnej fasády
* Pohľad na časť západnej fasádyPohľad na časť západnej fasády
* Pohľad na vrchnú časť západnej fasády budovyPohľad na vrchnú časť západnej fasády budovy
* Pohľad na vrchnú časť severnej fasády budovyPohľad na vrchnú časť severnej fasády budovy
* Detail z východnej fasádyDetail z východnej fasády
* Detail z východnej fasádyDetail z východnej fasády
* Detail z východnej fasádyDetail z východnej fasády
* Pohľad na vstupný portál do areálu budovyPohľad na vstupný portál do areálu budovy
* Pamätná doska vo francúzštine pripomínajúca pobyt Alphonsa de LamartinaPamätná doska vo francúzštine pripomínajúca pobyt Alphonsa de Lamartina
* Interiér budovy v roku 1972Interiér budovy v roku 1972
* Interiér budovy v roku 1972Interiér budovy v roku 1972

Referencie
----------

1. 1 2 3 4 5 6 7 8 9 10 11 12 13 14 15 16 17 18 19 20  STAMOV, Stefan prof. d-r arch. Bălgarsko architekturno nasledstvo – selišta – cărkvi – manastiri. Sofia : Stefan Stamov. 2016. 516 s. 332. (po bulharsky)
2. 1 2 3 4 5  mc.government.bg
3. 1 2  ranica.bg
4. 1 2 3 4 5 6 7 8 9 10 11 12  visitplovdiv.com
5. 1 2 3 4 5 6 7 8 9 10 11 12 13 14 15 16 17 18 19  PIŽEV, Aleksandăr. Starijat Plovdiv. Varna : Izdatelstvo "Slavena". 48 s. ISBN 9545793368. S. 33 – 34. (po bulharsky)
6. 1 2 3 4 5 6 7 8 9 10 11  TRANKOVA, Dimana; GEORGIEFF, Anthony. A Guide to Millenial Plovdiv. Free Speech International Foundation. 2019. 194 s. ISBN 9786199131213. S. 57. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Lamartinov dom**